
Del én
JEG VIL BE

Jeg vil be for deg,

du som har natten i ditt hjerte,

og om du ønsker det, vil du tro.



Kvinnen venter i bilen, distrahert av julestemningen. Først tenkte hun at radioen kunne underholde henne, men hun orker ikke de hysteriske programlederne som tvungent forsøker å spre glede til lytterne. All reklamen, som i utgangspunktet er slitsom, føles uutholdelig på denne tiden av året. Hører hun én julesang til, går hun og henger seg. Hun slår av radioen, hun er ikke i humør til feiring.

Hun kikker på klokken. Det er sent, hun har ventet lenger enn antatt. Hun er sliten og lar seg hypnotisere av trafikken, av neonlysene, av den brokete folkemengden i gatene. Hun går ut av bilen for å strekke på beina og kjenner desemberkulden i ørene, nesen og håret. Hun går mot San Miguelmarkedet og kaster et blikk på plaza Mayor fra calle Ciudad Rodrigo. I dette folkehavet er det umulig å få øye på mannen hun kjørte hit.

Da hun kommer tilbake til bilen, står det to fra lokalpolitiet og noterer registreringsskiltet. Hun løper bort til dem og unnskylder seg som best hun kan. Hun skal dra nå, mannen hennes kjøper et juletre på markedet, det tar bare et minutt. Hun har flaks: De har ikke registrert boten ennå, og politimannen med notisblokken anbefaler henne å finne et parkeringshus. Det har ingen hensikt å forklare ham at alle parkeringshusene er fulle. Det er bedre bare å flytte bilen, ikke ta sjansen på at de ombestemmer seg i siste øyeblikk. Kjøre en runde og håpe at de har dratt når hun kommer tilbake, og så stanse på det samme hjørnet med to hjul på fortauet så andre biler kan komme forbi. Det er en trang gate.

Nå går ventetiden inn i en engstelig fase. Hun har ikke lenger noe slingringsmonn. Hvis politifolkene kommer tilbake, bøtelegger de henne, og hun vil ikke vekke oppmerksomhet eller risikere at bilnummeret blir registrert.

En gruppe larmende turister med oransje parykker går forbi. Bak dem kommer mannen, Dimas. Han leier en gutt på en fem–seks år. Kvinnen starter bilen. Hun fortrenger et blaff av sorg da hun ser gutten snakke med Dimas, akkurat som en sønn ville ha gjort med faren sin. Det ser til og med ut til at gutten smiler. Hun hører et bruddstykke av samtalen deres da mannen åpner døren og setter seg sammen med gutten i baksetet: Slapp av, vi skal ta deg med til moren din, ikke vær redd.

Det klingende tonefallet man bruker overfor barn, høres klønete ut i munnen til Dimas, nesten skummelt. Han henvender seg til henne.

«Kom igjen, hva faen venter du på?»

Endringen i stemmen er påtakelig selv for gutten. Nå er han redd. Bilen svinger ut i calle Mayor mot Bailén, men det er mye trafikk og umulig å kjøre fort. Gutten hyler, spør hvor moren er og oppdager uten tvil at den vennlige tonen til mannen var forstilt, en felle for å lokke til seg byttet. Mannen gir ham en ørefik, og han slutter straks å gråte. I stillheten høres bare dempet hulking. Kvinnen ser på gutten i bakspeilet.

«Hva heter du?»

Han svarer med spinkel, skjelvende stemme.

«Lucas.»


Kapittel 1

Skjermen viser et nesten tomt, trøstesløst rom. Kun en trestol står midt i rommet, og en stor skjerm henger på en ru murvegg. Det er ingen tegn til hva som skal skje der, men litt etter litt vil stadig flere datamaskiner bli koplet til. Om noen minutter vil det være nesten hundre. Personene bak datamaskinene kjenner hverandre ikke, men de skal nyte den samme forestillingen. De fleste befinner seg i Spania, men det er også noen i Portugal, Mexico, Brasil … De fleste er menn mellom trettifem og femti år, men det er også noen kvinner, flere pensjonister og til og med en mindreårig. Alle har betalt seks tusen euro, slik de ba om, med bitcoins og sikre transaksjoner som ikke etterlater spor.

Skjermen på veggen blir slått på. Bildet viser det grønne gresset på et fotballstadion. Spillerne venter på å gå på banen. Kameraet zoomer inn på dem og navnene kommer opp. Det er en kamp i gruppespillet i Mesterligaen, mellom Real Madrid og FK Spartak Moskva.

Men de påloggede er ikke interessert i fotballkampen. Bakmennene vil bare vise at de sender direkte. Det er viktig at alle vet at det de skal se, foregår i sanntid og ikke er et simpelt opptak. Det er derfor de betaler så mye.

Spillerne går på banen og leier hver sin gutt eller jente, de tar bilder, de hilser på hverandre, hører hymnen til Mesterligaen, velger banehalvdel. Kampen begynner …

Ballen er i spill, men forestillingen har ikke begynt ennå. Tilskuerne har betalt for å se hvordan en kvinne, nærmest bare en jentunge, dør foran øynene på dem.

«Jeg fant det!»

Ropet til Mariajo forstyrrer roen i BAC – avdelingen for saksanalyse. De har ventet i to måneder på å høre det.

«Er du sikker?» spør Orduño.

«Helt sikker. IP-adressen vi har overvåket, er pålogget, og ‘forestillingen’ som de kaller det, begynner kvart over ni. Vi har et kvarter på oss. Samle teamet mens jeg dobbeltsjekker det.»

Teamet ble opprettet for flere uker siden i påvente av at Mariajo, brigadens hacker som er i sekstiårene, skulle gi ordre om å rykke ut. Alle vet hvilken oppgave de har fra og med dette øyeblikket: Elena Blanco og Mariajo tar med seg et utrykningsteam til adressen der datamaskinen de har overvåket, befinner seg. Zárate, Chesca og Orduño avventer beskjed ved flybasen til det nasjonale politiet, mens Buendía blir igjen på kontoret til BAC i tilfelle noen trenger hans støtte et sted.

«Ringer du Zárate?»

«Ring ham du, mens jeg lokaliserer Elena.» Chesca har ikke endret oppfatning om det siste tilskuddet til BAC: Hun tåler ikke trynet på Zárate.

Mariajo taster i full fart. Ingen av de andre vet hva hun driver med, bare at hun har funnet noe og ikke vil gi seg før hun finner ut hvem som står bak.

«De jævlene …» klager hun. «Forestillingen i dag er et drap på direkten.»

«Kan vi forhindre det?»

«La oss prøve. Vi må dra til Rivas.»

De dagene det er fotball på TV, pleier Elena å dra til Cheer’s i calle Huertas. De viser ikke fotball på TV-skjermene, bare pretensiøse videoer som akkompagnerer teksten til sangene gjestene synger.

«Skal du ikke synge en av Mina?»

«Ikke i dag, man må variere litt iblant. I dag har jeg lyst til å synge ‘Pregherò’ av Adriano Celentano.»

Så snart jenta som synger «Soy rebel de» av Jeanette er ferdig, blir det hennes tur: pregherò, per te, che hai la notte nel cuor e se tu lo vorrai, crederai. Hun trenger ikke teksten – det gjør hun aldri – hun kan den utenat.

Sangen til Jeanette strømmer fremdeles ut da mobilen vibrerer.

«Rivas? Greit, jeg er på vei. Vi er framme samtidig. Er alle klare?»

Elena mister turen sin. Carlos, en annen av stamgjestene, vil sikkert overta plassen hennes: Jeg vil be for deg, du som har natten i ditt hjerte …

En jente har dukket opp i bildet og står ved siden av stolen. Hun virker omtåket, selv om alle vet at de ikke har dopet henne ned. Ingen vil spare henne for lidelsene, snarere tvert imot. Jo mer hun lider, desto bedre blir forestillingen. Hadde hun ikke følt smerte, ville det ikke ha vært verdt det. Det ville være som et inngrep på operasjonsbordet. Hvem betaler vel for å se hvordan kirurgene jobber? De bruker pengene sine på å se henne lide og dø.

Når de er der, når de har tatt seg bryet – og løpt risikoen – ved å kontakte Purpurnettet, når de har betalt den høye summen i bitcoins på forhånd, når de har ventet på meldingen med dag, klokkeslett og hvordan de skal logge seg på, er det fordi de stoler på seremonimesteren. På Dimas. Tilskuerne har aldri sett ansiktet hans – han skjuler det bak en maske som dem meksikanske fribrytere bruker. Men de kjenner bevegelsene hans, slik en fotballfan vet hvilken fotballspiller som har ballen på skjermen, bare ved å se måten han løper på, og plassen han har på banen. De er fan av Dimas, slik andre er fan av Messi eller Cristiano Ronaldo … Enkelte tror til og med at de ville kjenne igjen Dimas på gaten bare ved å se på ganglaget hans.

Jenta er vakker og ung, veldig ung – kanskje myndig, men i så fall ble hun det for bare noen uker siden. Hun er mørk og har veldig store øyne. Etter ansiktstrekkene å dømme kan hun være spansk – det er de som er mest verdt, og enda mer hvis hun kommer fra en velstående familie og er blant dem som er født med sølvskje i munnen. Men hun kan også være marokkansk. Noen som ikke høres på streamingen, må ha gitt henne en ordre, for hun setter seg på stolen. Hun kikker engstelig rundt seg. Det er tydelig at hun ikke vet hva som skal skje, at hun ikke forventer det. Kanskje hun vil lide pinsler som hun ikke kunne forestille seg at er mulig å påføre et menneske.


Kapittel 2

Det sies at Rivas-Vaciamadrid, til tross for det fæle navnet, er en av landsbyene med best livskvalitet i Madrid fylkeskommune. Den sjuende rikeste i Spania og den fjerde med færrest mennesker i fare for å leve under fattigdomsgrensen. Et paradis der det ikke burde finnes problemer. De har områder med blokkleiligheter og andre med rekkehus. Mange unge fagfolk bor der med familien sin. Kommunen er full av idrettsanlegg og andre lokaler for fritidsaktiviteter og kulturarrangementer. Livet er behagelig i Rivas, et foregangseksempel på en bærekraftig kommune, et godt sted å bo og ha barn. Derfor anstrengte Alberto seg for å kjøpe hus der, selv om huslånet for rekkehuset med hage og svømmebasseng virket i overkant dyrt. Heldigvis har ting gått bedre for familien Robles. Nå er de stolte av huset, nabolaget og den nye Lexusen. De har oppnådd det beste de kunne innenfor mulighetene de hadde.

Selv om bassenget offisielt stenger om under en uke, er det fremdeles sommer og veldig varmt på dagtid, så det er vanskelig å få Sandra opp av vannet. Han må true med å straffe henne eller bli sint.

«Enten kommer du opp med det samme, eller så tømmer jeg bassenget, og da får du ikke bade mer!» roper faren til henne.

«Det er forbudt å tømme det og kaste bort vannet», sier Sandra veslevoksent og gjør narr av faren sin.

«Da drikker jeg det opp, så går det ikke til spille.»

Sandra ler, og det er kanskje den eneste måten å få henne til å adlyde på. Alberto surrer henne inn i et håndkle og bærer henne i armene inn i huset. Begge ler når de ser for seg at faren drikker opp alt vannet i bassenget. Soledad er snart ferdig med å lage kveldsmat.

«Hva ler dere av?»

«Det er pappa som tuller. Hva er det til kveldsmat, mamma?»

«Tomatsuppe og kroketter.»

Alberto vet ikke hvorfor datteren spør, for de spiser det samme minst to eller tre ganger i uken: tomatsuppe på boks og dypfryste kroketter. Verken han eller kona liker å lage mat, og Sandra spiser det uten kranglingen som oppstår de få gangene de prøver å sette noe sunt på bordet – han husker fremdeles kvelden med brokkolien. Moren hans ville aldri ha gitt ham dypfryste kroketter da han var liten. Hun laget dem for hånd, én for én.

«Kommer ikke Daniel ned og spiser?»

«Han sier at han gjør lekser.»

«Lekser? Jeg vedder på at den jævelen sitter foran datamaskinen. Med et av disse spillene der de dreper folk.»

«Ikke bann foran jenta. Og sett deg, suppa blir kald.»

Alberto setter seg foran TV-en, som står på uten lyd. Det står fremdeles uavgjort 0-0 mellom Real Madrid og Spartak. Det første han ser, er en målsjanse til russerne, som utrolig nok skyter utenfor.

«Skal du sitte der og se på fotball?»

«Lyden er slått av, la TV-en stå på», sier han.

Sandra er sulten, for all badingen vekker alltid appetitten hennes. De spiser i fred, og Alberto kan kaste et blikk på kampen i ny og ne.

«Husk at vi spiser hos moren min på søndag.»

«Jeg tror det er den siste dagen bassenget er åpent for Sandra», sier han. «Vi kan bytte til neste helg og la jenta nyte godt av det.»

«Ja, mamma», bønnfaller datteren. «Vi kan ikke gå glipp av den siste dagen med basseng.»

Soledad rekker ikke å svare før de hører et tørt og hardt smell. Inngangsdøren flyr opp, slått inn med en rambukk, og politifolk begynner å strømme inn. De vet ikke om det er en beredskapstropp, en sånn som de bare har sett på TV. Bak dem kommer en kvinne på rundt førtifem eller femti år, uten uniform eller noe synlig våpen.

«Ikke rør dere! Hvor er datamaskinen?»

«Hvilken?» svarer Soledad skremt. «Vi har flere.»

«Daniel er på rommet sitt.» Selv om Sandra bare er ni år, er hun den eneste som klarer å gjette hvem de er på jakt etter.

Da Daniel hører braket fra underetasjen, forstår han at det er ham de er ute etter. Han vet at han må kople fra datamaskinen, men det er noe som hindrer ham. Han er hypnotisert av forestillingen. I løpet av bare ti minutter har Dimas vist at han er spesiell, en sann kunstner. Det første han gjorde da han kom til syne, da jenta begynte å hyle og be om nåde, var å gi henne en knyttneve i magen som slo pusten ut av henne. Så begynte han å rive av henne klærne. Jenta gråt og skjønte ingenting, men innen den tid burde hun ha forstått at hun hadde en svært tøff kveld foran seg.

Daniel hører støveltramp fra flere menn i trappen, men vet ikke om han skal gå dem i møte, hoppe ut av vinduet eller legge seg i sengen med en bok og late som ingenting. Han rekker ikke å gjøre noen av delene. Han bare slår av skjermen et sekund før to menn i kampuniform kommer inn og dytter ham bort så han faller ned på sengen. Bak dem kommer to kvinner. Den eldste setter seg foran datamaskinen og begynner å taste raskt. Daniel ser at hun kopler til et apparat i en av portene før hun slår på skjermen. Selv om han fremdeles er skrekkslagen, prøver han å kikke over skulderen hennes for å se hva som foregår.

Bildene fortsetter å vises på hele skjermen. Nå er det ikke bare Dimas og jenta. En annen mann har kommet inn, en med finlandshette og en metallprotese som erstatter deler av hånden. Ansiktet til jenta er fullt av blod og ikke lenger så godt synlig.

«Hvordan er du i stand til å se på dette …?» spør den yngste kvinnen. Daniel syns hun høres mer uforstående enn anklagende ut.

«Hei! Hva er det der?» prøver Daniel å forsvare seg. «Jeg har ikke satt på det der!»

«Ta ham med ut herfra.»

En av politimennene som kom inn først, dytter ham bort til døren. Der står han ansikt til ansikt med faren sin.

«Jeg håper det er en misforståelse, at det hele skyldes en feil», sier han fortvilt.

Daniel ville ha foretrukket en klem. Han føler seg som en guttunge som har gjort en rampestrek, men han vet at dette er mye, mye verre. Denne gangen har han virkelig dritt på draget.


Kapittel 3

Chesca, Orduño og Zárate venter i en hangar på flybasen til det nasjonale politiet i Cuatro Vientos. Fire helikoptre står klare til avgang så snart de får ordre om det. De har førsteprioritet, og kontrolltårnet vil la dem ta av så snart de ber om det. Helikoptrene er av typen EC-135, egnet for nattflyginger, med kapasitet til sju personer i hvert og med en cruisefart på to hundre og femti kilometer i timen. Flyene er utstyrt med egne team av betjenter som er bevæpnet og klare til å gå til aksjon.

Betjentene fra BAC er kledd i blå uniformer, nesten som militæruniformer. Det er lett å se hvor hver av dem kommer fra. Orduño, som var i beredskapstroppen før Elena hanket ham inn, skiller seg ikke ut fra betjentene for spesialoperasjoner. Ikke Chesca heller – hun tilbringer nok tid på treningssenteret til å likne på resten. Zárate er muskuløs, høy og sterk, men det er noe ved måten han bærer uniformen på, som minner dem om en kontorist som har havnet på feil hylle.

«Se på ham, han ser ut som om han er hentet fra en film om marinesoldater», sier Chesca. «Han spiller rekrutten som først blir kastet ut, han som ville bli marinesoldat fordi storebroren hans døde i Gulfkrigen.»

«For noe tull. Så snart de tilkaller oss, blir du med ham i helikopteret. Du bør helst vite hva du står overfor.»

«Jeg håper du får deg en kjæreste snart, Orduño, for du er skikkelig slitsom.»

Zárate står litt unna dem og tar ikke blikket fra mobiltelefonen. Han lengter etter å sette i gang.

Når de kommer tilbake til kontorene til BAC, kan de granske opptaket og finne ut hvordan de kan identifisere offeret og de to bødlene hennes. For øyeblikket vil de bare prøve å redde livet til den stakkars jenta.

De kom tidsnok til å se at mannen med håndprotesen holder en syl mot det ene øyet hennes. På et tidspunkt har de skåret av henne øyelokket så hun ikke skal kunne lukke det, og det gir henne et rart uttrykk, som en gammel dukke. Mannen plukker opp en hammer. Det ser ut til at han skal slå på sylen for å perforere øyet eller rive det løs, men plutselig snur han seg litt til siden og senker verktøyet. Den andre kommer tilbake, han med den meksikanske fribrytermasken. Elena orker ikke å fortsette å se på da mannen tar sylen, stikker den i munnen på jenta og gir den et presist slag med hammeren så spissen trenger gjennom kinnet …

Er sønnen hennes, Lucas, en av disse mennene? Er det han med den meksikanske masken? Skrikene til jenta gir gjenlyd i hodet. Selv om hun prøver å kvitte seg med tanken, føler hun seg av en eller annen grunn ansvarlig for torturen.

Hun er så fordypet i sin egen lidelse at hun skvetter da hun hører stemmen til Mariajo.

«Jeg har lokalisert stedet. Jeg tror jeg vet hvor de sender fra.»

Alle reiser seg samtidig da telefonen til Zárate ringer.

«Greit, vi drar nå», svarer han. «Navacerrada», kunngjør han til de andre.

Han trenger ikke å si mer, for de har studert hvert enkelt trekk de skal foreta denne kvelden. Så langt har alt gått etter planen.

Orduño følger dem til helikopteret for å ønske dem lykke til. Han blir igjen i tilfelle de må rykke ut til enda et sted, eller fly om noen minutter for å støtte kollegaene. Buendía har også fått nyheten på kontorene til BAC, og er antakelig i ferd med å sende bakkepatruljer til målet for aksjonen.

«Lykke til, folkens. Vær forsiktige», avslutter Orduño.

Alt er på plass, mennene har inntatt posisjonene og helikoptrene er på nippet til å ta av.

«De prøver å finne den nøyaktige adressen. Hvor lang tid tar det til Navacerrada?» spør Zárate en av de to pilotene.

«Det ligger rundt seksti kilometer unna, og vi må fly i cruisefart. Du kan regne med atten til tjue minutter. Kanskje litt mindre.»

Chesca og Zárate flyr sammen med to piloter og tre betjenter fra beredskapstroppen. Et annet helikopter tar av like etter dem med flere menn. Når de kommer fram, må de ta beslutningen om de skal gå inn eller vente på forsterkninger. Alt kommer an på hva overbetjent Blanco sier. I all hovedsak dreier det seg om hvorvidt jenta som blir torturert, fremdeles er i live og kan hjelpes. De vil kun ta sjansen hvis det fins noen mulighet for å redde henne.

Elena fortsetter å unngå skjermen. Bare lyden er nok til å forestille seg hvilket helvete den stakkars jenta blir utsatt for av de to mennene, han med masken og han med jernhånden. Hun vil ikke forstyrre Mariajo, som jobber uten stans, iblant på datamaskinen til gutten og iblant på en hun selv har koplet til. Elena vet mer eller mindre hva dataeksperten prøver på: å spore IP-adresser og avvise maskerte adresser, helt til hun finner den opprinnelige. Endelig snur hackeren seg og smiler.

«Calle de los Arcos i Navacerrada.»

Elena sjekker kartet over stedet på mobilen.

«Det er et område med eneboliger.»

«Det er logisk, du har hørt skrikene til den stakkars jenta. De kan ikke gjøre det i en leilighet i sentrum, for naboene ville høre dem …»

Elena ber til Gud om at folkene hennes kommer fram i tide, varsler helikopteret om den nøyaktige adressen og sender forsterkninger. Hun gjør det med fast stemme som ikke avslører panikken hun føler – for at en av de to villmennene, når de pågriper dem og tar av dem maskene, kan vise seg å være Lucas. Den forsvunne sønnen hennes.

Zárate fortsetter å videreformidle instruksjonene han får, til pilotene.

«Calle de los Arcos, det ligger nordvest i landsbyen, like ved hotell Arcipreste de Hita.»

Han vet ikke hvordan de skal finne det, men stoler på piloten, som gir ham tommel opp.

«Har de sagt om jenta er i live ennå?» Chesca klarer ikke å skjule uroen.

«For øyeblikket har de ikke sagt at hun er død. Hvis de ikke ringer igjen, går vi inn i huset så snart vi er framme.»

De trenger ingen ransakingsordre fra retten: Ved tilfeller av grov kriminalitet med mistanke om at noen er i ferd med å begå et drap, har de ikke bare tillatelse, men også en forpliktelse til å gå inn for å forhindre det.

«Seks minutter», sier piloten.


Kapittel 4

Jenta på skjermen har mistet bevisstheten, og det liker ikke torturistene. De må holde henne ved bevissthet for at de som har betalt, skal kunne nyte det. Mariajo, som ikke kan gjøre stort mer etter å ha funnet stedet de sender fra, ser for første gang nysgjerrig på skjermen.

«Har de drept henne?» spør hun engstelig.

«Jeg tror ikke det, jeg tror de prøver å gjenopplive henne», svarer Elena.

De har injisert noe i armen hennes som får henne til å våkne igjen.

«Stakkars jente. Hva har vi gjort så dette kan skje? For noe dritt.»

Elena svarer ikke, for hun vet at Mariajo ikke trenger det. Hun vet også at ingen kan slippe unna ansvaret for det som skjer i verden, og at hennes egen sønn kan være der. Han kan overta plassen til hvem som helst av dem, både for de som torturerer, og hvorfor ikke, i rollen som offer. En han i live ennå?

Det er åtte år siden sønnen Lucas ble kidnappet. Og bare noen måneder siden Elena mottok en video av sønnen, forvandlet til en ungdom, der han henvendte seg til henne og ba henne slutte å lete etter ham. Hun har ikke fortalt noen om videoen. Hva skulle det være godt for å fortelle det til eksmannen? Er det ikke mer barmhjertig å la ham fortsette å tro at Lucas døde for lenge siden? Hun har heller ikke våget å fortelle det til kollegaene i BAC, ikke engang til Zárate. Kanskje betjentene hennes ville ha sagt at det var en hallusinasjon. At ungdommen på videoen ikke var Lucas. Hun har tatt vare på et fotografi, en skjermdump der bare sønnen hennes dukker opp. Resten forsvant fra mobilen hennes og fra nettet så snart avspillingen var ferdig. Men Elena trenger ikke å se den igjen for å være sikker på at hun ikke tar feil. Videoen etset seg fast i hukommelsen. En kriminell organisasjon som går under navnet Purpurnettet, kidnappet sønnen hennes og kjøper og selger voldelige bilder og filmer på Det mørke nettet, usporbart og i all hemmelighet. Og videoen avslørte noe enda verre: På et eller annet tidspunkt under fangenskapet har Lucas gått over til fienden. Hvordan og hvorfor det skjedde, er uforståelig for Elena, men bildene har en fast plass i marerittene hennes. Lucas som smiler med en kniv i hånden, på nippet til å begynne å torturere en ung jente bundet fast til en stol. En jente med honningfargede øyne fulle av frykt. Skulle han torturere henne eller drepe henne? I marerittene skjer begge utfallene, og det er alltid Lucas som utfører det, med et sadistisk smil og et vanvittig blikk. Helt siden da lever og ånder Elena Blanco utelukkende for å stanse Purpurnettet og finne sønnen sin.

Området rundt eneboligen har mange trær, så helikopteret må finne en lysning for å lande. De finner en et par hundre meter fra huset. Mens politiet løper mot det, ser de noen naboer som har hørt støyen og kikker i vinduene. Beredskapstroppen stanser ved gjerdet. Zárate ringer Elena.

«Vi står utenfor døren, men ser ingen aktivitet i huset. Er jenta i live?»

Elena løfter blikket fra skjermen. Jenta er i live, men ville sikkert ha foretrukket å være død. Mannen med den meksikanske masken har en fugl i hendene. Mariajo ser skrekkslagen på ham.

«Skal han dytte den inn der? For noen udyr, de eier ikke skrupler.»

Det er det ingen tvil om, det visste de selv før de begynte å se på. Elena vet at ordren hun skal til å gi, vil sette teamet hennes i livsfare, men hun har ikke noe valg.

«Ja, Zárate, hun er i live. Dere må gå inn. Nå!»

De ser ingen reaksjon når Chesca, Zárate og beredskapstroppen går inn på området. De ser etter tegn på et eller annet overvåkningssystem i drift, men finner ingen.

Beredskapstroppen vet utmerket godt hva de skal gjøre, og på under et minutt har de sjekket alle innganger og utganger – en på forsiden til hovedinngangen, og en annen på baksiden som fører inn til kjøkkenet. – for å organisere seg og minimere faren for å miste noen.

Overbetjenten som organiserer operasjonen, gir dem de siste detaljene. Zárate, han selv og fem menn til vil gå inn hovedinngangen, mens Chesca og resten av dem dekker døren på baksiden, og hvis ingen prøver å rømme der, vil de gå inn og slutte seg til kollegaene.

«Han lader pistolen», sier den gamle hackeren forundret og ser på skjermen.

Skal de skyte henne? Verken Mariajo eller Elena har regnet med det. Det virker som en behagelig død sammenliknet med alt de har gjort mot henne så langt.

Det er mye usikkerhet for Elena. Hun lurer på om betjentene hennes er i sikkerhet, om de vil nå fram tidsnok til å redde jenta, om de vil oppdage at sønnen Lucas skjuler seg bak den meksikanske masken, selv om det ikke ville overraske henne om masken i stedet dekket det kopparrede ansiktet hun har lett etter i så mange år.

Han som har ladet pistolen – det er han med håndprotesen – sikter på hodet til jenta. Mariajo og Elena holder pusten, men torturisten senker våpenet igjen og forsvinner ut av bildet.

«Har du lagt merke til at det ofte ser ut som om de skal gjøre noe, som det med sylen og nå pistolen, men så stanser de i siste øyeblikk?» observerer Elena.

Mariajo nikker.

«Hvorfor gjør de det?»

«Det er sikkert ikke fordi de får dårlig samvittighet.»

Alle har inntatt posisjonene sine ved villaen i Navacerrada. Politioverbetjenten gir ordren, og så slår de inn døren og går inn i huset. Ingen forsvarer seg innenfra, de finner bare en gammel dame som ser forskrekket på dem.

«Ikke rør deg, legg hendene på hodet», roper Zárate til henne. «Hvem andre befinner seg i huset?»

«Mannen min, men han la seg for en stund siden», svarer hun skjelvende. «Han tar sovetabletter og våkner ikke av lyder.»

Beredskapstroppen har gått inn med våpen i hånd, klare til å skyte. De hører at Chesca krysser terskelen til kjøkkenet. Lederen for spesialstyrken senker pistolen.

«Det er ingen her.»

Zárate slår seg ikke til ro med det.

«Fins det en kjeller?»

«Nei, bare denne etasjen og overetasjen.» Den gamle damen er nervøs og setter seg i en lenestol uten å ta blikket fra betjentene som har stormet huset hennes.

«Og datamaskinen?»

«Den er ødelagt. Jeg satt og så på dagens episode av Puente Viejo på nettbrettet.»

Elena ser skrekkslagen på skjermen og tar telefonen fra øret.

«Ingenting, Mariajo, vi har feilet.»

Hackeren kan ikke forstå det. Ansiktsuttrykket forandrer seg, nå er alt håp ute, det eneste som gjenstår, er engstelsen for hvordan den stakkars jenta vil lide fordi de ikke var i stand til å stanse det.

«Men det var jo der.»

Hun sier ikke mer. I samme øyeblikk dukker mannen med den meksikanske masken opp på skjermen igjen. Nå er det han som har pistolen. Besluttsomt nærmer han seg jenta og setter pistolen mot brystet hennes, mot hjertet. Og skyter. Skuddet er så kraftig at den unge jenta faller bakover, men hun er død før hun treffer gulvet. Mariajo blir sittende og se på skjermen, og det går noen sekunder før hun bryter stillheten.

«Jeg begriper ikke hvordan de har klart å lure meg. Vi skal ta dem, på den ene eller den andre måten», sverger hun for seg selv.

«Jeg skal snakke med foreldrene til gutten.»

Elena reiser seg og er nesten tom for krefter da hun forlater rommet. Inntil da har hun ikke lagt merke til en plakat på veggen, maken til den som Abel, eksmannen hennes, hengte opp på rommet til Lucas da han bare var fem år gammel. Den er av en hvit, blond basketballspiller, iført en grønn drakt med nummer 33 på. Han heter Bird. Hun tenker på fuglen de torturerte jenta med, en underlig, blå fugl. Hun kommer til å beordre at gutten blir tatt med til kontorene til BAC, men hun orker ikke å snakke med ham nå. Det ville være som om hun snakket med sin egen sønn.

